Брезнишки извор

Брезнишки извор е село в Западна България. То се намира в община Брезник, област Перник.

Общи данни 
Отстои на 9 км западно от гр. Брезник и на 29 км северозападно от гр. Перник. Село Режанци е на 4 км източно. Столицата София е на 58 км в същата посока.

Автобусен транспорт свързва селото с останалите населени места.

През 2014 година населението е намаляло с 2/3 спрямо 2001. Според сайта на община Брезник населението е 36 човека.

На преброяването от 2021 се наблюдава увеличение на населението спрямо 2011

В селото има кметско наместничество и магазин. Общопрактикуващ лекар работи в близкото с. Режанци. Болница, зъболекарски практики и аптеки може да намерите на територията на град Брезник. Там функционират и най-близките училища, детски градини, както и читалище „Просвещение“

 1934 г. — 421 д.
 1946 г. — 385 д.
 1965 г. — 332 д.
 1985 г. — 153 д.
 1992 г. — 100 д.
 1996 г. — 101 д.

География 
Попада в планински район, а надморската му височина е около 811 м. Намира се в Брезнишката котловина. Климатът е умерен, но под влиянието на планинския релеф зимите са студени, а летата топли. Почвите са черноземи и смолници. Растителността е от букови дървета, смърч, Широколистни растения и храсти. През селото минава река, през която минават два моста.

Близки села са Режанци, Садовик, Конска и Ребро.

В миналото основният поминък на селото са били земеделието и животновъдството. Най-разпространените култури, които се отглеждат в района са царевица, жито и картофи. Отглеждат се крави, коне и кокошки.

Рибно богатство на яз. Брезнишки извор: бял амур, каракуда, лин (каленик), слънчева риба, сом, уклей, уклейка, шаран и др.

История 
Край селото е разположена местност, която местните наричат „Калуджерец“, където навремето българи се криели от турците.

Туризъм и забележителности 
Намиращият се непосредствено до селото язовир Брезнишки извор е място за риболов и почивка.

Може също да се разходите из планината, където да посетите манастир „Св. Никола“, който е издигнат в подножието на връх Любаш. Намира се близо до село Ребро. През 2020 година манастирът и пътят за него са ремонтирани и осветени и сега са подходящи за посещение от туристи.

Природна забележителност е студеният минерален извор Желязна вода в местността Бърдото до Брезник.

Забележителност в района на селото е и вековен дъб, който е на възраст около 700 години. На 5 декември 2021 дървото е номинирано за конкурса „Дърво с корен“.

На 28.01.22 г. са обявени резултатите от гласуването. Брезнишкият дъб е отличен в категорията „Млад природолюбител“.

Край Брезнишки извор е разположено възвишението Изворска могила, което е част от планината Стража. На източния му дял се намира късноантичната крепост„Градище“. На върха на могилата има кръст, защото някога там била римската крепост, но сега има предимно изкопи на иманяри.

Църквата „Света Троица“ в селото е с пропаднал покрив. Строена в средата на 19-век. Имало запазена камбана от 1876 година, която сега липсва. Църквата е в окаяно състояние от 9 години и влизането в нея е опасно.

Училището разположено на два етажа се използва и като кметство.

Крепостта Градище 
Късноантичната крепост „Градище“ се намира на 1.11 км западно по права линия от центъра на село Брезнишки извор, върху източния дял на възвишението Изворската могила, което е част от планината Стража. Обхващала е площ от около 6 дка. В днешно време все още се вижда част от стените, изградени от ломени камъни, споени с хоросан. Крепостта е имала и втора крепостна стена, широка 1.4 м. Очертавала се е и петоъгълна кула. Изградена е върху по-ранно антично селище по времето на император Юстиниян. Надморска височина – 1062 м.

Личности 
Родени в Брезнишки извор
 проф. Божил Николов – филолог, зам.ректор на Софийски университет „Св. Климент Охридски“
 проф. Елит Николов – социолог

Редовни събития 
Свети Дух се отбелязва 51 дни след Великден, в деня след празника Петдесетница и е винаги в понеделник. На този празник Православната църква почита Светия Дух – едно от трите лица на Светата Троица. Светия Дух се изобразява в християнската традиция като гълъб.

Празникът поставя край на цикъла от Великденски празници, които всяка година са на различна дата.

Дати на събора
 2022 г. – 13 юни
 2023 г. – 5 юни
 2024 г. – 24 юни
 2025 г. – 9 юни
 2026 г. – 25 май
 2027 г. – 17 май
 2028 г. – 5 юни
 2029 г. – 21 май
 2030 г. – 10 юни

Галерия

Източници 

Села в област Перник
Населени места в община Брезник